በወረፋ የተሰላቹት ደንበኞች
በስፍራው የተገኘው ከጠዋቱ ሁለት ሰዓት አካባቢ ነው፡፡ ወደውስጥ ዘልቆም ከመግቢያው አካባቢ ለወረፋ መያዣ ተቦጭቃ የምትሰጠውን ቁራጭ ወረቀት በእጁ መያዙን አረጋገጠ፡፡ ይሁንና በአገልግሎት መስጫ መስኮት ላይ የሚያየው ቁጥር ግን ከያዛት ወረቀት ጋር ሲተያይ ወደ 200 ያህል ሰዎች ከፊቱ እንዳሉ ይረዳል፡፡ የወረፋው ጉዳይ ተስፋ ቢያስቆርጠውም ለሁለተኛ ጊዜ ሥራውን ትቶ መጠባበቁን መምረጡን ነው በኢትዮጵያ ንግድ ባንክ ያገኘነው የባንኩ ደንበኛ ወጣት ጫላ አዱኛ የሚናገረው፡፡ደንበኛው እንደሚለው፤ አስተናባሪዎቹ ሲስተም መጣ ፤ሲስተም ሄደ ፤ከሚሉት በስተቀር ችግሩ ምን እንደሆነ በቅጡ አልተረዳም፡፡ ካለፈው ዓርብ ጀምሮ ምልልሱን ወደ ባንክ ቤት ቢያደርግም፣ የናፈቀውን ገንዘብ ግን እስከ ትናንት ዘጠኝ ሰዓት በኪሱ አለማስገባቱ ግራ አጋብቶታል፡፡ ወይ ከስራው ወይ የመጣበትን ጉዳይ ባለመፈፀሙም የባንኩን ሲስተም የወረደ ሆኖ አግኝቶታል፡፡ሌላዋ
የባንኩ ደንበኛ ወይዘሮ ማርታ ሳሙኤል በበኩላቸው፤ በጠዋት መጥተው ወረፋ የያዙ ቢሆንም ወረፋው ግን ‹‹ወይ ፍንክች ያለ ይመስላል፡፡›› ይላሉ፡፡ ‹‹ይህ ሲስተም ይሉት ነገር አስቸጋሪ ሲሆን ምናለ ቀድመው ቢያሳውቁንስ፡፡››በማለትም ነው ትክት እንዳላቸው የሚናገሩት፡፡ ከመገናኛ አካባቢ በመነሳት በፒያሳ አድርገው፣ መስቀል አደባባይ ደርሰው በመጨረሻም ይሻል ይሆናል ወዳሉት አራት ኪሎ ቱሪስት ቅርንጫፍ የተገኙት ወይዘሮ መዓዛ አሰፋ በበኩላቸው፤‹‹ዓርብ 8 ሰዓት ከሥራ ወጥቼ ተሰልፌ ዋልኩ፤ ቅዳሜም እንዲሁ ወረፋ ይዤ ነበር፡፡ ነገር ግን በሁለቱም ቀን አልደረሰኝም፡፡ ይኸውም አሁንም እንዳየሽኝ እየጠበቅሁ ነው፡፡›› ሲሉ ነበር በመሰልቸት የገለፁልኝ፡፡ደንበኛውን ያስመረረውን የሰሞነኛውን ሰልፍ መንስኤ ለመጠየቅ ወደ ኢትዮጵያ ንግድ ባንክ በመሄድ የኮርፖሬት ኮሙኒኬሽን ሥራ አስኪያጅ አቶ በልሁ ታከለን ያነጋገርን ሲሆን፣ እሳቸውም ‹‹ባንኩ ባለፉት ሦስት ቀናት በሲስተማችን ላይ በተፈጠረ ጫና አገልግሎትን የማጓተት ችግር አጋጥሞታል፡፡ ከዚህ የተነሳ አገልግሎታችን ተስተጓጉሏል፡፡›› ብለዋል፡፡ እርሳቸው እንደሚናገሩት፤የባንኩ ባለሙያዎች ችግሩን ለመፍታት 24 ሰዓት በመስራት ላይ ይገኛሉ፡፡ በመሆኑም ከእሁድ ጀምሮ መሻሻል አየታየ ነው፡፡ ኤቲኤሙም የተሻለ መሰራት የጀመረ ሲሆን፣ቅርንጫፍ ላይ ያለው አገልግሎትም እየተሻሻለ መጥቷል፡፡ ወደነበረበትም ደረጃ በአጭር ጊዜ ውስጥ ይመለሳል የሚል እምነት አለ፡፡ በሲስተሙ ላይ ጫና የመፈጠሩ ምክንያት ምን ይሆን ተብሎ ለተነሳላቸው ጥያቄ በሰጡት ምላሽ ባንኩ በርካታ የባንክ አገልግሎቶችን እንደሚሰጥ ጠቅሰው፣ ባንኩ ከ22 ሚሊዮን በላይ
ደንበኞችንም እንደሚያስተናግድ ይናገራሉ፡፡እነዚህ ሁሉ ሲደማመሩ አንዳንዴ በሲስተሙ ላይ ጫና እንዲፈጠር እንደሚያደርጉ ጠቅሰው፣ወቅቱ የደመወዝ መክፈያ መሆኑም ሌላው ጫና መሆኑን ያብራራሉ፡፡በባንኩ አማካይነት የወር ደመወዝ ተከፋይ የሆኑ መሥሪያ ቤቶች ከጊዜ ወደ ጊዜም እየጨመሩ መምጣታቸውንም የገለፁት አቶ በልሁ፣ይህ በራሱ በሲስተሙ ላይ የሚፈጠረው ጫና እንዳለ ጠቅሰዋል፡፡ከዚህ ውጪም የባንኩ አገልግሎት በርካታ እንደሆነ ተናግረው፤እነዚህን አገልግሎቶችን በተቀላጠፈ መልኩ ለመስጠት በሚደረገው ጥረት የባንኩ ደንበኞችም ብዛት ስላላቸው አልፎ አልፎ ሰሞኑን እንደተከሰተው አይነት ጊዜያዊ ችግሮች እንደሚታዩ አስረድተዋል፡፡ አቶ በልሁ እንዳብራሩት፤ሲስተሙ እንደ አገር አቀፍ አጠቃላይ ስለሆነ በአዲስ አበባ የተከሰተው አይነት ችግር በክልሎችም ስለመከሰቱ ከተለያዩ አካባቢዎች ጥቆማዎች ለባንኩ ደርሰውታል፡፡ ችግሩ ጊዜያዊ ከመሆኑም በተጨማሪ በአሁኑ ወቅት እየተፈታ ነው፡፡ ሰሞኑን እንዳጋጠመው አይነት ችግር እንዳያጋጥምና ተገልጋዩም እንዳይንገላታ በቀጣይ ችግሩን ለመፍታት የታሰበ መፍትሄ ይኖር ይሆን በሚል ለቀረበላቸው ጥያቄ በሰጡት ምላሽ እንደተናገሩት፤ በቀጣይ በአጭርም ሆነ በረጅም ጊዜ የሚሰሩ ስራዎች አሉ፡፡ ከዚህ ጎን ለጎን እየተሠራ ያለው ሥራ ደግሞ የደንበኞቹ ቁጥርና የሚሰጡት አገልግሎቶች ከጊዜ ወደ ጊዜ እያደጉና እየሰፉ የሚሄዱ በመሆናቸው ደንበኛውን መሸከምና ጫናውን ማቃለል የሚችል ሲስተም በየጊዜው ደረጃውን የማሳደግ ሥራ እየተሠራ ነው፡፡ አቶ በልሁ፣በሲስተሙ
ምክንያት ከተፈጠረው ጫና በተጨማሪ
በአጠቃቀም ችግርም የታየ
ጫና መኖሩ ይናገራሉ፡፡
ለምሳሌ ብዙዎቹ ደንበኞች
ኤቴኤም፣ ሞባይል ባንኪንግ፣
ሲቢኤ ብር እንዲሁም
ኢንተርኔት ባኪንግ መጠቀም
ሲችሉ ወደ ቅርንጫፍ
በመምጣት የሚገለገሉ መኖራቸውን
ገልፀዋል፡፡ እነዚህ የተጠቀሱት
አማራጮች ግን ቅርንጫፍ
ላይ የሚኖረውን ጫና በመቀነስ
ረገድ ፋይዳቸው ጉልህ
መሆኑን ጠቅሰው፣ ደንበኞች
እንዲጠቀሟቸው አስታውሰዋል፡፡ አገልግሎቶቹን
የማስተዋወቅ ሥራ እየተካሄደ
መሆኑንም ያመለክታሉ፡፡አዲስ ዘመን ሐምሌ 30/2011